钦定古今图书集成/明伦汇编/人事典/第065卷 > 中论 > 《洛中耆英会》〈有序〉宋·司马光
## 钦定古今图书集成/明伦汇编/人事典/第065卷 > 中论 > 《洛中耆英会》〈有序〉宋·司马光

昔白乐天在洛，与高年者八人游，时人慕之，图传于世。宋兴，洛中诸公继而为之者再矣，皆图形普明僧舍，乐天之故第也。元丰中，潞国文公留守西都，韩国富公致政在里第，皆自逸于洛者。潞国谓韩国公曰：“凡所为慕于乐天者，以其志趣高逸也，奚必数与地之袭焉？” 一日，悉集士大夫老而贤者，于韩公之第，置酒相乐，宾主凡十有二人，图形妙觉僧舍，时人谓之《洛阳耆英会》。孔子曰：“好贤如缁，衣取其敝，又取为乐善无厌也。” 二公寅亮三朝，为国元老，入赞万几，出绥四方，上则固社稷，尊宗庙，下则熙百工，和万民，为天子腹心股肱耳目，天下所取，安所取乎？其勋业闳大显融，岂乐天所能庶几？然犹慕效乐天所为，汲汲如恐不及，岂非乐善无厌者欤？又洛中旧俗，燕私相聚，尚齿不尚官，自乐天之会已然，是日复行之，斯乃风化之本，可颂也。宣徽王公方留守北都，闻之，以书请于潞公曰：“予家洛位与年不居，数客之后，顾不得执卮酒在坐席，良以为恨。愿寓名其间，幸无我遏。” 其为诸公嘉羡如此。光未七十，用狄监、卢尹故事，亦预于会。潞公命光序其事，光不敢辞。时元丰五年正月，端明殿学士兼翰林院侍读学士、大中大夫、提举崇福宫司马光序。

武宁军节度使、守司徒、开府仪同三司致仕、韩国公冨弼《彦国》，年七十九。

“西洛古帝都，衣冠走集地。实惟名利场，骤为耆德会。
大尹吾旧相，旷怀轻富贵。日与退老游，台阁并省寺。
予惭最衰老，亦许预其次。遂欲省仪容，烂然形绘事。
闽峤访精笔，蛟绡布绝艺。今复崇宴衎，聊以示慈惠。
幽居近铜驼，荒弊仍湫底。塞路移君庖，盈车载春醴。
献酬互相趣，欢处不知止。”商岭有四翁，晋林惟七子。
较我集诸贤，盛衰何远迩。并事实可矜，传之为千祀。

伏承留府太尉相公就敝居为耆年之会，承命赋诗，谨录上呈，伏惟采览。

河东节度使、守太尉、开府仪同三司、判河南府、潞国公文彦博宽夫，年七十七。

九老旧贤形绘事，元丰今胜会昌春。垂肩素发皆时
彦，挥麈清谈尽席珍。染翰不停诗思健，飞觞无算酒
行频。《兰亭雅集》夸修禊，洛社英游赏序宾。自愧空疏
陪几杖，更容款密奉簪绅。当筵尚齿尤多幸，十二人
中第二人。

弼窃览长篇断章，有《十二人中第二人》之句，又赋一绝上呈。

顾我年龄虽第一，在公勋德自无双。不推行业终难
敌，富贵康宁亦可降。

《彦博伏睹公诗有“第一无双” 之句，辄成二十八字上呈》。

洛下衣冠今最盛，当筵尚齿礼容优。惟公福寿并勋
德，合是人间第一流。

尚书司封郎中致仕席汝言君从，年七十七。

系国安危唐上宰，功成身退汉留侯。二公闲暇开高
宴，九老雍容奉胜流。共接雅欢恩意洽，不矜崇贵礼
容优。赏心乐事人间盛，岂谓今稀古莫俦。

又

壮岁尘埃禄仕牵，老归重到旧林泉。曾无勋业书丹
史，偶向康宁养老年。自分杜门居陋巷，敢期序齿预
公筵。更惭形秽才凉薄，不称图真接钜贤。

朝议大夫致仕王尚恭安之，年七十六。

端朝风望两台星，珪组参差又十人。八百乔年馀总
数，一千熙运遇良辰。席间韵语皆非俗，图上形容尽
得真。胜事主盟开府盛，误容衰薄混清尘。服许便衣
更野逸，坐从齿列似天伦。二公笑语增和气，夜久盘花旋发春。〈烛下盘花开公即指目焉〉

太常少卿致仕赵丙《南正》，年七十五。

新春鼎洛燕英髦，主礼雍容下庶寮。二相比肩官一
品，十人华发事三朝。星阶并列瞻台耀，樽酒时行挹
斗杓。东颍庸夫最无状，也将颜面趣嘉招。

秘书监致仕上柱国刘《几伯，寿》年七十五。

司徒硕德今无比，太尉殊勋固绝伦。偶以莫年陪盛
宴，喜将白发照青春。八公秪有山空著，四皓当衰心
且伸。元老相望疏迹在，不应此会愧前人。

又

制举省元推二相，龙头昔日属“宣猷。”人间盛事并遐
算，一席几盈九百筹。〈十二老共八百九十二岁〉

卫州防御使致仕冯行己肃之，年七十五。

《书》称五福寿为先，有德人方得寿延。自愧栎樗非远
器，谁应齿发亦遐年。立身官未三公贵，推老名陪二
相贤。喜把衰容模梵宇，惭无纤效勒《燕然》。当时遭遇
承陶冶，今日光荣预燕筵。从此洛城增胜概，又新重
作画图传。

中奉大夫、充天章阁待制、提举崇福宫楚建中正叔，“年七十二。”

自顾颓龄七十馀，久惭顽钝费洪罏。归逢大老耆年
会，衰朽形骸愧画图。

又

二相谟猷烂《史编》，诸公才业过前贤。好图仪像传来
世，何事顽疏亦比肩。

司农少卿致仕王谨言不疑，年七十二。

相印貂冠粲六符，华颠高会侍臣俱。不将官职夸乡
里，惟尚年龄入画图。履道清欢追故事，伫瞻阴德见
𬣙谟。叨陪几杖真荣幸，珪璧丛中间碔玞。

“宣徽南院使、检校太尉、判大名府王拱辰君贶” ，年七十一。

西都山水天下奇，神嵩景室环清伊。〈上古太室山为景室山〉甫
申间气秀不绝，生贤会圣昌明时。衣冠古数盛文雅，
台符卿月光离离。魏京雄奥压幽朔，游宫御府严天
威。膏田千里翳桑柘，犀甲万旅驯熊罴。公当缓带名
三镇，悬赤继轸承保釐。追惟契遇最深旧，加复雍孟
交旌麾。仁皇一庄龙虎榜，桂堂先后攀高枝。宦游出
处五十载，鸾台骥路俱腾夷。三公极位固辽隔，五“年
以长犹肩随。公今复主凤门钥，仆亦再抚铜台圻。二
京桐望阻河广，三径不克陪游嬉。忽闻干步踵门至，
投我十二耆英诗。整冠肃貌讽章句，若坐宝肆罗珠
玑。为言白傅有高躅，九君结社真可师。欲令千载著
风迹，亟就僧馆图神姿。词宗端殿序篇目，滂洒大笔
何淋漓。眷言履道靡充诎，菟裘近”邑将营归。报云绘
素得精笔，愿列霜璧如唐规。退居旧相国元老，十年
还政瀍之涯。康宁富贵备五福，灵宝盛气如虹霓。昔
年大对继晁董，登科赐第同一期。〈皆天圣八年〉“紫垣步武
既通接，金沙里闬还邻比。探禅论道剧训对，摩轧太
古穷天机。二贤勋业冠朝省，爵齿官学谁依稀。今将
图画表来世，讵可下客联缨緌。既蒙月品定人物，不
敢循避违风期。况承开阁厚宾客，富有景物佳园池。
铜驼坊西福善宅，修竹万个龙清漪。天光台高未百
尺，下眺林岭如屏帷。花王千品尽殊胜，风光绣画三
春晖。六相街中潞公第，碧瓦万木烟参差。”左隅庙画
《本经》礼，右阁宸翰尊星奎。婆娑青凤舞松柏，焕烂素
锦熏酴醾。石渠飞溜漱寒玉，昼夜竽瑟鸣阶墀。伊予
陋宇治穷僻，姑喜地广为环溪。楼名多景可旷望，台
号风月延清辉。四时花花不外假，拏舟傲帻聊嬉怡。
怀归抚事若饥渴，恨无羽翼西南飞。人生交旧贵伦
辈，情亲意接心相知。岂无晚秀负才蕴，高谈大笑拘
礼仪。洛中故事名义燕，二毛第一年相推。濯冠登仕
荷天宠，尊君报国当百为。既嗟大耋盍知止，纳禄谢
事皆所宜。顾方北道倚烦剧，未许解绂披荷衣。长篇
不令负花约。〈公贻莫负花前约之句〉《为指风什歌式微》。如羹甘
露爽心骨，似柄玉麈亲颜眉。兰丛虽未长罗宅，菊英
似亦思陶篱。子山已著“小园赋，彦伦犹愧锺山移。聊
摅短引谢招隐，肯使猿鹤常惊啼。”

大中大夫、提举崇福宫张问《昌言》，年七十。

“槐庭二老乐尧仁，盛集高年洛水滨。华衮具瞻虽礼
绝，白头序齿却情亲。清闲几席同禅院，山野巾裘似
隐沦。尊酒椒香才过节，池塘草色已催春。白公酣畅
吟哦内，卫武康强笑语频。岂独丹青传不朽，潜欣风
俗欲还淳。芝田鹤戏调形健，莲叶龟游纳息匀。商皓
寂寥拘小隐，汉疏局蹙止家人。莫因气貌疑丹灶，自”
有光阴寄大椿。复得兼谟为重客，〈司马光未七十〉恐遗元爽
在《编民》。神仙可学今方信，道术相忘久益真。满座交
欢祝眉寿，群生五福托鸿钧。

龙图阁直学士、通议大夫、提举崇福宫张焘《景元》年七十。

洛城今昔衣冠盛，韩国园林景物全。功在三朝尊二
相，数逾九老萃群贤。当时乡社为高会，此日居留被款延。多幸不才陪履舄，更惭七十是新年。

彦博《代简上君贶宣猷》

忽爱大名名，遂忘《西洛》乐。铜驼本自佳，金凤亦不恶。
二月三月春融融，千花万花红灼灼。公乎早归来，莫
负花前约。同赏状元红，对酒刘师阁。〈花虽旧房其艳维新〉

端明殿学士兼翰林侍读学士、大中大夫司马光，年六十四。

洛下衣冠爱惜春，相从小饮任天真。随家所有自可
乐，为具虽微谁笑贫。不待珍羞方下著，只将佳景便
娱宾。庾公此兴知非浅，藜藿终难作主人。